## Odluka Ustavnog suda Republike Hrvatske broj: U-IIIA-1724/2009 od 30. rujna 2009.

### NN 127/2009 (22.10.2009.), Odluka Ustavnog suda Republike Hrvatske broj: U-IIIA-1724/2009 od 30. rujna 2009.

127 22.10.2009 Odluka Ustavnog suda Republike Hrvatske broj: U-IIIA-1724/2009 od 30. rujna 2009.

USTAVNI SUD REPUBLIKE HRVATSKE

3147

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Nevenka Šernhorst, predsjednica Vijeća, te suci Mato Arlović, Marko Babić, Slavica Banić, Mario Jelušić i Antun Palarić, članovi Vijeća, odlučujući o ustavnoj tužbi koju je podnio Š. S. iz N., kojeg zastupa A. K., odvjetnik iz Z., na sjednici održanoj 30. rujna 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod brojem: Rev-25/09 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Š. S. iz N., N. bb, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 11.400,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 27. svibnja 2008. podnio Vrhovnom sudu Republike Hrvatske zahtjev za zaštitu prava na suđenje u razumnom roku zbog dugotrajnosti postupka koji se u parničnom predmetu radi utvrđenja ništavosti i raskida ugovora vodio u povodu izjavljene žalbe pred Županijskim sudom u Zadru pod brojem: Gž-863/06, smatrajući da mu je povrijeđeno ustavno pravo na donošenje sudske odluke u razumnom roku. Trenutno se predmet vodi u povodu izjavljene revizije pred Vrhovnim sudom pod brojem: Rev-25/09.

Vrhovni sud donio je 25. ožujka 2009. rješenje broj: Gzp-727/08-5, kojim se oglasio nenadležnim za postupanje u tom predmetu, te dopisom ustupio spis (nadležnom) Ustavnom sudu Republike Hrvatske na daljnji postupak, obrazlažući to time što odredbama članka 27. Zakona o sudovima (»Narodne novine« broj 150/05., 16/07. i 113/08., u daljnjem tekstu: ZS) nije regulirana situacija u kojoj je zahtjev podnesen kada je do povrede prava na suđenje u razumnom roku došlo tijekom postupka pred Vrhovnim sudom, pa smatra da je bilo potrebno primijeniti odredbu članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon). Naime, podnositelj je Vrhovnom sudu podnio reviziju protiv presude Županijskog suda u Zadru broj: Gž-863/06 od 10. rujna 2008., kojom je odlučeno o žalbi protiv presude Općinskog suda u Zadru broj: P-2135/03 od 24. veljače 2006. godine.

Rješenje Vrhovnog suda broj: Gzp-727/08-5 od 25. ožujka 2009. i preslika spisa Općinskog suda u Zadru broj: P-2135/03 zaprimljeni su kod Ustavnog suda 10. travnja 2009. godine.

Podnositeljev zahtjev za zaštitu prava na suđenje u razumnom roku smatra se ustavnom tužbom podnesenom na temelju članka 63. Ustavnog zakona, radi duljine parničnog postupka koji se trenutno vodi u povodu revizije pred Vrhovnim sudom pod brojem: Rev-25/09.

ČINJENICE VAŽNE ZA USTAVNOSUDSKI POSTUPAK

2. Postupak u ovom predmetu pokrenuo je tužitelj protiv podnositelja, kao tuženika, tužbom kod Općinskog suda u Zadru 7. kolovoza 2003. godine radi utvrđenja ništavosti i raskida ugovora.

Podneskom od 18. studenoga 2004. podnositelj obavještava sud da zbog bolesti nije u mogućnosti pristupiti na ročište zakazano za 19. studenoga 2004.

Ročišta za glavnu raspravu održana su 19. studenoga 2004., 11. siječnja 2005., 4. travnja 2005., na koje ročište stranke nisu pristupile pa nije bilo moguće izvesti dokaz njihovim stranačkim saslušanjem, zatim 6. lipnja 2005., 20. rujna 2005., koje je ročište odgođeno za 10. studenoga 2005. jer je punomoćnik tužitelja doživio prometnu nezgodu na putu do suda. Ročište je održano 10. studenoga 2005. a iduće je zakazano za 28. prosinca 2005.

Dopisom od 10. studenoga 2005. Općinski sud u Zadru poziva Grad Zadar na dostavu podataka o tome tko je izvršio ovjeru punomoći, na što je tražena dokumentacija dostavljena 23. studenoga 2005.

Iduća ročišta održana su 28. prosinca 2005. i 10. veljače 2006., kada je glavna rasprava zaključena.

Podneskom od 26. siječnja 2006. podnositelj se očituje na podnesak tužitelja.

Na ročištu 24. veljače 2006. donesena je i objavljena presuda broj: P-2135/03

Povodom žalbe tužitelja spis je dostavljen Županijskom sudu u Zadru koji je 10. rujna 2008. donio presudu broj: Gž-863/06.

Tužitelj je 10. studenoga 2008. podnio reviziju protiv pravomoćne presude Županijskog suda u Zadru, a podnositelj 1. prosinca daje odgovor na reviziju.

Vrhovni sud se rješenjem broj: Gzp-727/08-5 od 25. ožujka 2009. oglasio nenadležnim za postupanje po zahtjevu podnositelja za zaštitu prava na suđenje u razumnom roku i ustupio predmet nadležnom Ustavnom sudu Republike Hrvatske. Na dan donošenja ove sudske odluke predmet se još uvijek nalazi pred Vrhovnim sudom na odlučivanju povodom revizije.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Postupak je u konkretnom predmetu pokrenut 7. kolovoza 2003. godine.

Ustavna tužba (zahtjev za suđenje u razumnom roku) podnijeta je 27. svibnja 2005., a do dana donošenja ove ustavnosudske odluke predmet još uvijek nije okončan. Stoga, Ustavni sud utvrđuje da je do dana donošenja ove ustavnosudske odluke postupak u ovom predmetu trajao ukupno šest (6) godina, jedan (1) mjesec i dvadeset tri (23) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred Općinskim sudom u Zadru, koji je prvo ročište zakazao nakon više od godinu dana od podnošenja tužbe, pred Županijskim sudom u Zadru, koji je donio odluku nakon dvije godine i sedam mjeseci te pred Vrhovnim sudom Republike Hrvatske, pred kojim se vodi još i danas povodom revizije.

4.3. PONAŠANJE PODNOSITELJA USTAVNE TUŽBE
(TUŽENIKA U PARNIČNOM POSTUPKU)

Ustavni sud ocjenjuje da podnositelj ustavne tužbe svojim ponašanjem nije doprinio duljini trajanja postupka.

4.4. SLOŽENOST SUDSKOG PREDMETA

U konkretnom slučaju ne radi se o složenom postupku.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje preko šest godina što ne udovoljava zahtjevu suđenja u razumnom roku.

Slijedom navedenog, a imajući u vidu ukupno trajanje postupka te neučinkovitost sudova, Ustavni sud je utvrdio da je dugim trajanjem i neučinkovitim provođenjem postupka, u kojemu nije pravomoćno odlučeno, podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

6. Imajući u vidu sve navedene činjenice i okolnosti, u smislu odredbe članka 63. stavka 2. Ustavnog zakona, donesena je odluka kao pod točkama I. i II. izreke ove odluke.

7. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava iz članka 29. stavka 1. Ustava, Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj.

8. Odluka o objavi (točka V. izreke) temelji se na odredbi članka 29. Ustavnog zakona.

9. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-1724/2009
Zagreb, 30. rujna 2009.

USTAVNI SUD REPUBLIKE HRVATSKE

Predsjednica Vijeća
mr. sc. Nevenka Šernhorst, v. r.

Odluka, NN 127/2009-3147